Жан дьо Лафонтен
Двете козлета

Превод от руски: Васил Велчев, 2009

chitanka.info

Живели някога в планината две вироглави козлета — едното черно, а другото бяло. Делял ги само бурният планински поток, над който се извисявало дървено мостче.

Веднъж козлетата се затичали по мостчето — черното от едната страна, а бялото от другата — и се срещнали по средата. Но там било толкова тясно, че не можели да се разминат.

— Върни се назад! — извикало черното козле. — Направи ми място да мина!

— Не, ти се върни! — отвърнало бялото. — Не виждаш ли, че и аз искам да мина!

И нито едно не отстъпвало. Накрая немирниците се спречкали и преплели рогца.

— Първо аз! — настоявало едното.

— Не, първо аз! — упорствало другото.

Бутали се козлетата, бутали се… и цопнали във водата!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.